**Ανακοίνωση ρυθμιζόμενης πληροφορίας Ν. 3556/2007**

**Γνωστοποίηση σημαντική μεταβολής σε δικαιώματα ψήφου σύμφωνα με το Νόμο 3556/2007**

Η Α.Ε. ΤΣΙΜΕΝΤΩΝ ΤΙΤΑΝ ( η «Εταιρία») ανακοινώνει σύμφωνα με τον Ν. 3556/2007 ότι, μετά από σχετική ενημέρωση που έλαβε στις 16.4.2019 από τη Βελγική εταιρία «Titan Cement International S.A.» (η «TCI») και από τους ιδρυτές και μοναδικούς υφισταμένους μέτοχους της TCI, Ανδρέα Κανελλόπουλο, Λεωνίδα Κανελλόπουλο, Νέλλο - Παναγιώτη Κανελλόπουλο, Παύλο Κανελλόπουλο, Τάκη-Παναγιώτη Κανελλόπουλο, Δημήτρη Παπαλεξόπουλο, Αλεξάνδρα Παπαλεξοπούλου και Ελένη Παπαλεξοπούλου (οι «Ιδρυτές»), οι οποίοι είναι επίσης μέτοχοι της Εταιρίας, κατά την 16.4.2019, τα δικαιώματα ψήφου των Ιδρυτών στην Εταιρία ανήλθαν σε 17.333.195 και αντιστοιχούν σε ποσοστό περίπου 22,49% του συνόλου των δικαιωμάτων ψήφου της Εταιρίας (τα «Δικαιώματα Ψήφου Ιδρυτών»), δυνάμει των εννόμων σχέσεων που περιγράφονται κατωτέρω.

Στις 16 Απριλίου 2019, οι Ιδρυτές σύναψαν συμφωνία μετόχων με την οποία συμφώνησαν να υιοθετούν, μέσω συντονισμένης άσκησης των εκάστοτε δικαιωμάτων ψήφου που κατέχουν στην TCI, διαρκή κοινή πολιτική ως προς τη διοίκηση και τη λειτουργία της TCI. Βάσει και στο πλαίσιο αυτής της συμφωνίας, οι Ιδρυτές συνεργάζονται με την TCI σχετικά με τη διενέργεια προαιρετικής δημόσιας πρότασης για την απόκτηση του συνόλου των κοινών και προνομιούχων μετοχών της Εταιρίας (οι «Μετοχές ΤΙΤΑΝ») από την TCI με αντάλλαγμα νέες μετοχές της TCI, η οποία υπεβλήθη και ανακοινώθηκε στις 16 Απριλίου 2019, σύμφωνα με το Ν. 3461/2006 (η «Δημόσια Πρόταση»). Η Δημόσια Πρόταση, εφόσον ολοκληρωθεί επιτυχώς σύμφωνα με τους όρους και τις προϋποθέσεις της, θα έχει ως αποτέλεσμα η TCI να κατέχει τουλάχιστον 75% των Μετοχών ΤΙΤΑΝ και να καταστεί η άμεσα μητρική της Εταιρίας και απώτατη μητρική του ομίλου της Εταιρίας. Στο πλαίσιο και προς το σκοπό της Δημόσιας Πρότασης, οι Ιδρυτές δήλωσαν ότι θα προσφέρουν τις Μετοχές ΤΙΤΑΝ που κατέχουν στην TCI με αντάλλαγμα νέες μετοχές της TCI, με τους ίδιους όρους και προϋποθέσεις όπως και οι λοιποί μέτοχοι της Εταιρίας, ώστε όλες οι Μετοχές ΤΙΤΑΝ που θα προσφερθούν στο πλαίσιο της Δημόσιας Πρότασης να κατέχονται άμεσα από την TCI.

Ενόψει των ανωτέρω, οι Ιδρυτές αποτελούν πρόσωπα που ενεργούν συντονισμένα (κατά την έννοια του άρθρο 2, περίπτωση (ε) του Ν. 3461/2006) τόσο μεταξύ τους όσο και με την TCI αναφορικά με τη Δημόσια Πρόταση και, συνεπώς, από τις 16 Απριλίου 2019, έκαστος των Ιδρυτών θεωρείται ότι κατέχει το σύνολο των Δικαιωμάτων Ψήφου Ιδρυτών, σύμφωνα με το άρθρο 10, περίπτωση (α) του Ν. 3556/2007 και την παράγραφο 1.2.2, περίπτωση (α) της υπ. αριθμ. 33/3.7.2007 Εγκυκλίου της Επιτροπής Κεφαλαιαγοράς.

Επομένως, στις 16 Απριλίου 2019, το συνολικό ποσοστό των δικαιωμάτων ψήφου της Εταιρίας που κατέχει εμμέσως η TCI και αμέσως και εμμέσως έκαστος Ιδρυτής διαμορφώθηκε σε 22,49% περίπου.

Σημειώνεται ότι, προ της 16 Απριλίου 2019, το ποσοστό δικαιωμάτων ψήφου της Εταιρείας που κατείχαν, άμεσα και έμμεσα, ατομικά οι Νέλλος - Παναγιώτης Κανελλόπουλος, Παύλος Κανελλόπουλος, Τάκης-Παναγιώτης Κανελλόπουλος, Δημήτρης Παπαλεξόπουλος, Αλεξάνδρα Παπαλεξοπούλου και Ελένη Παπαλεξοπούλου, υπολειπόταν του ορίου του 5%, ενώ εκείνα των Ανδρέα Κανελλόπουλου και Λεωνίδα Κανελλόπουλου ανερχόταν σε περίπου 8,62% και 8,33%, αντίστοιχα, βάσει των από 25 Ιανουαρίου 2019 γνωστοποιήσεών τους σύμφωνα με το Ν. 3556/2007.